জীবনে স্বাধীনভাবে বাঁচার জন্য বহু পেশা বেছে নিয়েছি। শেফ-এর কাজ করতে হবে কখনো ভাবিনি। কিন্তু মাদারস ডে’র ওই উইকেন্ডের ঘটনা আমাকে শেফের কাজ শিখতে বাধ্য করলো। আমরা দুই পার্টনার বসে একটি বাক্যে, একটি সিদ্ধান্ত নিলাম- “আমরা পরস্পর, পরস্পরকে সাহায্য করলে কাজটি কখনো কঠিন হবে না”। যে সিদ্ধান্ত সেই কাজ। আমরা প্রথমে সপ্তাহে দুই দিন একসঙ্গে কাজ শুরু করেছি, একটি শিফটে। একজনের ভুল হলে আরেকজন বিনয়ের সঙ্গে ধরিয়ে দিয়েছি। যেখানে হোচট খেয়েছি, ইউটিউবে রেসিপি দেখে দেখে শিখে ফেলেছি। আমেরিকান রেসিপি’র সহজ দিকটা হলো- এসব খাবার প্রায়শ ‘প্রি-কুকড’। আর চিকেন আলফ্রেডো, চিকেন করডন ব্লিউ, টার্কি প্যানিনি, অথবা র্যাাপ’গুলো ইউটিউব থেকে শেখা মোটেই কঠিন কিছু না। আর সালাদ বানানো আমাদের চেয়ে ভালো জানবে কে? লেটুস, টমেটো, কিউকাম্বার, গ্রীন-রেড পেপার, ক্যাবেজ, ব্ল্যাক অলিভ, রেড ওনিয়ন দিয়ে আমি কোন সালাদ বানালে কাস্টমার মুখে দেবার আগে এর বাহারি আয়োজন দেখে প্রথমে স্থম্ভিত হতে হবে। বলে রাখি- এ কাজে আমার পার্টনারটিও যথেষ্ট পটু! রেস্টুরেন্ট ব্যবসায় বলা হয়- কিচেন কন্ট্রোল মানে, ব্যবসাটি পুরো নিয়ন্ত্রণে।